Final Fantasy Type-0

Final Fantasy Type-0 – 2011 m. Japonijoje pristatytas videožaidimas „Sony PSP“ nešiojamajai konsolei. 2015 m. išleistas pagerintos grafikos (HD) tarptautinis leidimas „PlayStation 4“ ir „Xbox One“ žaidimų konsolėms. Dar labiau pagerintos grafikos žaidimo versija išleista PC „Windows“ sistemoms.

„Final Fantasy Type-0“  yra veiksmo RPG žaidimas, kuriame žaidėjas gali valdyti 14 herojų elitinį Class Zero būrį kovų fiktyviame Orience pasaulyje metu. „PSP“ konsolei žaidimas turėjo kelių žaidėjų prisijungimo galimybę, HD versijoje ši galimybė panaikinta. „PSP“ leidimas Japonijoje išplatintas 0,81 mln. kopijų tiražu, HD versijos išplatintų kopijų skaičius viršijo 1 mln. vienetų. Vidutinis Vakarų kritikų įvertinimas 2015 m. žaidimo HD versijai − 73 balai iš 100 pagal metacritic.com svetainės suvestinę.

Leidimai 

„Final Fantasy Type-0“, „PSP“ konsolė:
  2011 m. spalio 27 d., Japonija;
„Final Fantasy Type-0 HD“, „PlayStation 4“ ir „Xbox One“ konsolės:
 2015 m. kovo 17 d., Šiaurės Amerika, 
 2015 m. kovo 19 d., Japonija,
 2015 m. kovo 20 d., Europa.
„Final Fantasy Type-0 HD“, PC „Windows“  platforma:
 2015 m. rugpjūčio 18 d., Steam tinklas.

Apie žaidimą 

„Final Fantasy Type-0“ žaidimas buvo anonsuotas 2006 m. pavadinimu „Final Fantasy Agito XIII“, kartu su žaidimais „Final Fantasy XIII“ ir „Final Fantasy XIII Versus“. Šie žaidimai sudaro Fabula Nova Crystallis subseriją „Final Fantasy“ žaidimų serijoje, kurią kuria Japonijos „Square Enix“ kompanija. Žaidimus sieja bendra pasaulių mitologija, tačiau jie siužetiškai neturi nieko bendro.

2011 m. „Final Fantasy Type-0“ buvo išleistas vien Japonijoje „Sony PSP“ delninei žaidimų konsolei. 2015 m. kovą išleistas tarptautinis, pagerintos grafikos leidimas „Sony PlayStation 4“ ir „Microsoft Xbox One“ žaidimų konsolėms. Jis buvo kritikuotas dėl žaidimo eigoje kartais nušokančio „kameros“ vaizdo, dėl nelygiaverčiai atnaujintų grafikos elementų, kas ypač matyti pagrindiniams ir šalutiniams herojams esant viename kadre. Žaidimo siužetas kritikuotas dėl greitos įžangos, kai žaidimo pradžioje iškart pradedami karai ir galima valdyti iškart 14 herojų. Kritikuota, kad žaidimo pilnas siužetas atsiskleidžia perėjus žaidimą bent 2 kartus. HD versijoje buvo įterptas lengvas žaidimo perėjimo lygis po žaidėjų skundų, kad „PSP“ versijos lygiai yra per sunkūs. Vėliau 2015 m. išleista dar labiau pagerintos grafikos žaidimo versija  PC „Windows“ sistemoms (Steam tinklu). 

2014 m. išleistas žaidimas „Final Fantasy Agito“ mobiliesiems telefonams, kurio veiksmas vyksta Type-0 pasaulyje.

Siužetas 

Žaidimas prasideda fikciniame Orience pasaulyje, kuriame yra 4 valstybės: Rubrum dominija, Milites imperija, Concordia karalystė ir Lorican aljansas. Kiekvienos valstybės galios šaltinis yra vienas jos valdomas kristalas. 4 kristalai palaiko pasaulio jėgų pusiausvyrą ir naudoja skirtingas jėgas tam pasiekti. Netikėtai Miletes imperijos armija, vadovaujama maršalo Cid Aulstyne, užpuola likusias valstybes, siekdama užvaldyti jų kristalus. Žaidimo veiksmas prasideda Rubrum dominijoje, kur technologijų dėka Miletes imperija užblokavo Rubrum kristalo magiškąsias galias ir Rubrum kariuomenė tapo labai pažeidžiama nebegalėdama naudoti magijos, kas buvo jos pagrindinis ginklas. 

Į pagalbą iškviečiamas 12 Rubrum elitinių karių-kadetų būrys Class Zero, kurie neprarado galių valdyti magijos. Prie jų prisijungia du papildomi herojai. Rubrum dominija sėkmingai atremia imperijos atakas ir Class Zero patys pasiunčiami su karine misija į imperijos sostinę. Netikėtai valstybės susitaria dėl taikos, tačiau imperijos sostinėje nužudoma Concordia karalystės valdovė, o jos nužudymu apkaltinami Class Zero kariai. Class Zero būrys turi padėti atremti susivienijusių Miletesi imperijos ir Concordia karalystės puolimą prieš Rubrum dominiją, bei išsiaiškinti, kas slypi už imperijos noro užvaldyti kristalus.

Žaidimo mechanika 

Žaidimo pradžioje suteikta galimybė iškart valdyti 12 Class Zero karių ir 2 papildomus prie būrio prisijungusius veikėjus. Karių yra po lygiai vaikinų ir merginų, jie apsirengę bendra uniforma. Veiksmas vyksta 3D pasaulyje kovojant su monstrais ir priešininkų kareiviais, mašinomis-robotais. Misijoje pasirenkami trys pagrindiniai kariai-kadetai, o kitus galima pasilikti rezerve. Žaidėjas valdo tik vieną karį ir kovoje gali keisti jį iš trijų dalyvių. Žuvus kariui iš rezervo galima pasirinkti kitą veikėją ir tęsti kovą. Žaidimo pabaiga laikoma, kai misijos metu žūsta visi Class Zero kariai (nebegalima pasirinkti iš rezervo). Žaidimo metu karių savybes, jų galias galima tobulinti naudojant po kovos renkamus taškus iš nugalėtų priešininkų. Galima pasirinkti, kiek tobulinti karių − mažiau karių greičiau tampa galingesni, tačiau daugiau stiprių karių pagerina šansus užbaigti sunkią misiją, nes gali pakeisti žuvusius veikėjus iš rezervo. 

Žaidimo eigoje renkami ar nusiperkami galingesni aksesuarai, ginklai, tobulinamos magiškosios jėgos, renkami trofėjai. Žaidėją lygi virtualus pagalbininkas − muglas, kuris eigoje pataria, ko imtis norint nugalėti priešininką, nurodo misijų užduotis ar komentuoja situaciją. Panaikinus „PSP“ versijos kelių žaidėjų prisijungimo galimybę, vietoj jų į kovą žaidimo HD versijoje galima pasitelkti AI valdomus veikėjus, vadinamus SP Unit, kurie vaizduojami pilkais siluetais. Jų varduose užfiksuoti žaidimo kūrėjų vardai, kuriuos praneša muglas. Tarp misijų Class Zero kadetai gali kelti savo galių lygius, vykdyti papildomas misijas ar ieškoti informacijos. Laikas tarp pagrindinių misijų yra ribotas. Class Zero kadetų būstinė vadinama Akademija, kurioje galima mokytis žaidimo, sužinoti įvairios informacijos apie pasaulį ir pan.

„Final Fantasy Type-0“ yra veiksmo žaidimas. Skirtingai nuo „Final Fantasy“ pagrindinės linijos žaidimų, kovos vyksta realiu laiku, o ne ėjimų ar ATB sistemos principu. Class Zero karys turi 4 pagrindines funkcijas, valdomas klavišų pagalba: ataką jam būdingu ginklu, dvi specialių atakų komandas ir 1 gynybinę funkciją. Kovos metu jis gali išvengti priešininko atakų, laisvai judėti aplink priešininką. Kovojant su keliais priešininkais galima rinktis, kurį iš jų atakuoti. Žaidime nėra daugelio „Final Fantasy“ serijos burtų. Žaidime vaizduojamas kraujas ir mirtis, kas nebūdinga serijai, tačiau yra serijoje pasikartojančių būtybių: muglų, eidolonų, čokobo paukščių, įvairių priešininkų rūšių. Dalis dialogų tarp veikėjų vaizduojami tekstu. Siužeto vingiai pasakojami vaizdo intarpuose. Žaidime yra keli minižaidimai, daugiausiai laiko tenka RTS elementų turinčiam miestų užėmimo žaidimui pasaulio žemėlapyje.

Išnašos

Nuorodos 

 Oficiali svetainė
 ign.com

2011 kompiuteriniai žaidimai
Veiksmo žaidimai
Type-0